Diari Oficial de la Generalitat Valenciana


Sumari del DOGV 1114, del 25-07-1989 (1989/814644)

DECRET 111/1989, de 17 de juliol, del Consell de la Generalitat Valenciana, pel qual són regulats els Consells Escolars Territorials i Municipals.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1989/07/17/111**

### Versions

 16/09/1989 - Actualitat  Text inicial: 26/07/1989 - 15/09/1989 

### Dades del document

Número de DOGV
:   1114

Data del DOGV
:   25-07-1989

Secció del DOGV
:   DISPOSICIONS GENERALS

Número del document
:   1989/814644


Data del document
:   17-07-1989

Organisme emissor
:   Conselleria de Cultura, Educació i Ciència

Tipus de document
:   Decret

Correcció d'errades

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 16.09.1989**

**Decret 111/1989, de 17 de juliol, del Consell de la Generalitat Valenciana, pel qual es regulen els Consells Escolars Territorials i Municipals.**

**[(DOCV núm. 1114 de 25.07.1989)](http://www.docv.gva.es/datos/1989/07/25/pdf/1989_814644.pdf) Ref. 1735/1989**

El Decret Legislatiu de 16 de gener de 1989, del Consell de la Generalitat Valenciana, que aprova el Text Refós de la Llei de Consells Escolars de la Comunitat Valenciana, preveu en els articles 10 i 15 el desenrotllament reglamentari dels Consells Escolars Territorials, Municipals i de Districte, i autoritza, en la disposició final, el Consell de la Generalitat Valenciana i la Conselleria de Cultura, Educació i Ciència, en les matèries de les competències respectives, a dictar les disposicions necessàries per al desenrotllament i l'aplicació del Decret Legislatiu esmentat.

La configuració legal nova dels Consells Escolars, permet un funcionament més escaient dels òrgans consultius i de participació esmentats en el sistema educatiu valencià, i també una adequació a la dinàmica dels fenòmens socials que la gestió democràtica de l'educació ha propiciat. Això requereix adoptar les disposicions reglamentàries que permeten projectar l'organització dels Consells Escolars dins els àmbits Territorials i Municipals, i fer efectiu el principi de descentralització en què s'inspira la Llei.

Els Consells Escolars Territorials i Municipals són, per consegüent, instruments que acosten els ciutadans al fet educatiu, i permeten una democratització més ampla, mitjançant la incorporació dels sectors socials i de les Administracions Locals dels àmbits territorials respectius.

Per tot això, com que és necessari procedir a la regulació dels Consells Escolars Territorials i Municipals, oït el Consell Escolar Valencià, a proposta del Conseller de Cultura, Educació i Ciència, i amb la deliberació prèvia del Consell de la Generalitat Valenciana, en la sessió celebrada el dia 17 de juliol de 1989,

DECRETE

CAPÍTOL I. Dels Consells Escolars Territorials

**Article primer**

Els Consells Escolars Territorials són òrgans col·legiats de caràcter consultiu, mitjançant els quals és canalitzada i ordenada la participació democràtica en els àmbits territorials d'actuació respectius.

**Article segon**

Podran ser constituïts Consells Escolars Territorials per Ordre de la Conselleria de Cultura, Educació i Ciència, en els àmbits supramunicipals que es creen com a Entitat Local d'acord amb allò que disposa l'article tercer 2.b) de la Llei Reguladora de les Bases de Règim Local, amb la consulta prèvia al Consell Escolar Valencià.

**Article tercer**

Corresponen als Consells Escolars Territorials, en el assumptes concrets la competència dels quals recaiga sobre òrgans delegats o perifèrics de la Conselleria de Cultura, Educació i Ciència, i es referesquen a les matèries relacionades amb la programació de l'ensenyament, dins l'àmbit territorial respectiu, les funcions següents:

1. Avaluar les consultes que l'administració li formule en relació amb la planificació educativa en l'àmbit supramunicipal.

2. Dirigir informes i propostes a l'Administració educativa sobre aspectes que afecten la qualitat de l'ensenyament.

3. Sol·licitar de l'Administració educativa, dels Ajuntaments i dels Consells Escolars Municipals de l'àmbit territorial respectiu, la informació que necessiten per a l'acompliment de les seues finalitats.

**Article quart**

U Els Consells Escolars Territorials, estaran integrats per representants dels sectors que tot seguit assenyalem:

a) Pares d'alumnes i alumnes designats per les seues organitzacions o associacions, sempre que estiguen constituïdes, en consideració a la seua representativitat i en nombre que, en conjunt, no siga inferior al vint-i-cinc per cent del total de membres del Consell.

b) Professors i personal administratiu i de serveis dels Centres docents, designats per les organitzacions sindicals de més gran representativitat en el sector, tenint en compte aquesta i atesa la proporcionalitat entre els sectors públic i privat, en nombre que, en conjunt, no siga inferior al vint-i-cinc per cent dels membres del Consell.

c) Directors de Centres docents públics, elegits per i entre ells.

d) Titulars de Centres docents privats, elegits per i entre ells.

e) L'Administració educativa, els representants de la qual seran designats per l'òrgan que siga determinat de la Conselleria de Cultura, Educació i Ciència, en nombre no superior al quinze per cent dels membres del Consell.

f) L'Administració local, els representants de la qual seran designats per l'Entitat local supramunicipal corresponent.

g) Les organitzacions sindicals més representatives.

h) Presidents dels Consells Escolars Municipals elegits per i entre ells.

Dos. El President serà nomenat pel Conseller de Cultura, Educació i Ciència, entre els membres del Consell.

Tres. El número total de membres del Consell, inclòs el President, no podrà ser superior a trenta-un.

**Article cinqué**

U. L'ordenació dels processos d'elecció o designació dels membres del Consell, pel sector respectiu, correspon a l'òrgan que hom determine de la Conselleria de Cultura, Educació i Ciència, el qual requerirà els sectors interessats respectius perquè elegesquen o designen els seus representants.

Dos. El mateix òrgan efectuarà els nomenaments dels membres del Consell Escolar Territorial, que preceptivament han d'estendre's a favor de les persones elegides o designades per cada sector, amb el requisit únic de constatar prèviament la legalitat de tal elecció o designació.

CAPÍTOL II. Dels Consells Escolars Municipals i de Districte

**Article sisé**

Els Consells Escolars Municipals son els òrgans col·legiats de caràcter consultiu i de participació democràtica en la programació i el control de l'ensenyament de nivell no universitari per part de la comunitat local.

**Article seté**

Correspon als Consells Escolars Municipals exercir la funció consultiva en els assumptes i dins l'àmbit territorial que determinen els articles tretze i catorze del Text Refós de la Llei de Consells Escolars de la Comunitat Valenciana.

**Article vuité**

U. En cada Municipi de la Comunitat Valenciana serà constituït un Consell Escolar Municipal. No obstant això, en aquells en què solament existesca un Centre escolar, en serà potestativa la constitució.

Dos. En els Municipis de més de cent mil habitants o amb gran dispersió geogràfica dels nuclis de població, podran constituir-se, a més, Consells Escolars de Districte, d'acord amb la territorialització escolar prèviament convinguda entre la Conselleria de Cultura, Educació i Ciència i l'Ajuntament afectat.

**Article nové**

U. La composició i la manera de designació o elecció dels membres dels Consells Escolars Municipals serà la següent:

1. El President, que serà l'alcalde de l'Ajuntament o regidor en qui delegue.

2. Professors i personal administratiu i de serveis de Centres Escolars del Municipi, designats per les organitzacions sindicals o associacions, sempre que estiguen constituïdes, tenint en compte la seua representativitat i atesa la proporcionalitat entre els sectors públic i privat, en nombre que represente almenys el trenta per cent del total de membres del Consell.

3. Pares d'alumnes i alumnes de Centres escolars del Municipi, designats per les organitzacions o associacions, sempre que estiguen constituïdes, en consideració a la seua representativitat i en nombre que represente almenys trenta por cent del total de membres del Consell.

4. Un regidor delegat de l'Ajuntament.

5. Directors de Centres públics del Municipi, per i entre ells.

6. Titulars de Centres privats del Municipi, elegits per i entre ells.

7. Representants d'associacions de veïns del Municipi designats, per aquestes, en proporció a la seua representativitat.

8. Representants de l'Administració educativa, designats, pel director territorial de Cultura i Educació, en nombre que no excedesca del deu per cent del total de membres del Consell.

9. Representants de les organitzacions sindicals més representatives.

10. Els Presidents de tots els Consells Escolars de Districte, si aquests constituït.

Dos. El número màxim de components, exclòs el President serà de trenta. En aquest número no estan compresos els Presidents dels Consells Escolars de Districte, que formaran part del Consell Escolar Municipal, qualsevol que en siga el nombre.

Tres. Cada Ajuntament fixarà el número total de Vocals que haja de tenir el Consell Escolar Municipal i la distribució d'aquests per sectors de representació, amb subjecció al que preveu aquest article. In tot cas, seran respectats els percentatges mínims de participació dels sectors que el tenen establert.

**Article deu**

U. La composició i la designació o elecció dels membres dels Consells Escolars de Districte serà anàloga a la dels Consells Escolars Municipals, amb les variants següents:

1. El President serà designat per l'Alcalde entre els membres del Consell.

2. El membre del Consell al qual es refereix el número 4 de l'apartat u de l'article anterior, podrà ser regidor o representant de l'Ajuntament. ****[1]****

3. El número màxim de components, inclòs el President, serà de dinou.

Dos. Correspon al ple de l'Ajuntament, oït el Consell Escolar Municipal i amb la territorialització escolar prèvia a què es refereix l'apartat tres de l'article onze del Text Refós de la Llei de Consells Escolars de la Comunitat Valenciana, acordar la constitució dels Consells Escolars de Districte.

Tres. Les funcions consultives d'aquests Consells seran les d'informar, proposar i cooperar amb el Consell Escolar Municipal en les matèries que aquest té atribuïdes, i també qualsevol altra que aquest li encomane.

**Article onze**

U. La iniciativa i l'ordenació dels processos d'elecció o designació dels membres dels Consells Escolars Municipals i de Districte, si s'escau, correspon a cada Ajuntament. Amb aquesta finalitat, l'alcalde requerirà els sectors que tinguen atribuïda representació en els Consells perquè, en el termini de dos mesos, li comuniquen els representants elegits o designats.

Dos. En cas dels directors de Centres públics i els titulars dels Centres privats, l'Alcalde sol·licitarà del Director Territorial de Cultura i Educació el cens d'electors de ambdós sectors i, d'acord amb les normes que per al procés electoral aprova l'Ajuntament, assenyalarà el dia de celebració de les eleccions.

Tres. Transcorreguts els dos mesos indicats en l'apartat u d'aquest article, el ple de l'Ajuntament proclamarà els candidats elegits o designats i l'Alcalde expedirà els nomenaments. En la primera sessió del Consell, els membres nous prendran possessió.

CAPÍTOL III. Disposicions comuns als Consells Escolars Territorials, Municipals i de Districte

**Article dotze**

Els Consells Escolars elaboraran i aprovaran un Reglament propi de Règim Interior per al funcionament i l'organització. Si no n'hi ha o en tot allà no previst en aquest, seran d'aplicació els preceptes que la Llei de Procediment Administratiu estableix per als òrgans col·legiats.

**Article tretze**

U. Els Consells elegiran un Secretari entre els seus membres i podran establir en el Reglament les comissions de treball o ponències que consideren oportunes.

Dos. El ple del Consell es reunirà almenys tres vegades a l'any i sempre que ho sol·licite un terç dels components.

**Article catorze**

El fet que algun sector no elegisca o designe els seus representants, no impedirà que el Consell es constituesca i funcione amb la resta de membres.

**Article quinze**

U El mandat dels membres del Consell Escolar és de tres anys, i podrà ser renovable.

Dos. Les vacants que es produesquen seran cobertes en el termini de dos mesos, segons el mateix procediment i dins del mateix sector que corresponga al membre cessat.

Tres. Els membres dels Consells Escolars romandran en el càrrec fins que finalitze el mandat, llevat que abans perden la condició per la qual foren elegits o designats. Aquests últims, a més, podran cessar abans del final del seu mandat si se'ls revoca la designació per l'òrgan o l'entitat que la va concedir, o aquesta s'extingeix o perd el caràcter representatiu en virtut de la qual va exercir aquella facultat.

**Article setze**

Perquè la dimissió dels membres del Consell produesca efecte, ha de ser presentada davant l'òrgan o l'entitat que el va designar o elegir i comunicada a l'òrgan a qui corresponga de efectuar els nomenaments, per tal que acorda el cessament preceptivament, si concorren tots el requisits legals, i inicie el procés per al nomenament del successor.

**Article disset**

Els Consells Escolars trametran còpia certificada de l'Acta de constitució al Director Territorial de Cultura i Educació en la qual se'n detalla la seua composició per sectors, el nom i els cognoms dels seus membres i el sector, l'entitat l'associació o el sindicat al qual representen. Igualment trametran còpia de l'Acta, amb les mateixes dades, cada vegada que el Consell es renove o en modifique la seua composició.

DISPOSICIÓ TRANSITÒRIA

Els Consells Escolars Municipals i de Districte n'adaptaran la composició a tot allà que estableix aquest Decret, i amb aquesta finalitat, els Ajuntaments iniciaran els processos d'elecció o designació corresponents.

DISPOSICIÓ DEROGATÒRIA

Queden derogats el Decret 62/1985, de 13 de maig, del Consell de la Generalitat Valenciana; l'Ordre de la Conselleria de Cultura, Educació i Ciència, de 19 de setembre de 1985, per la qual es regula el procediment per a la constitució dels Consells Escolars Municipals, i totes aquelles disposicions de categoria igual o inferior que s'oposen al que estableix aquest Decret.

DISPOSICIONS FINALS

**Primera**

Es autoritzat el Conseller de Cultura, Educació i Ciència, perquè dicte les disposicions que requeresca l'aplicació d'aquest Decret.

**Segona**

Aquest decret entrarà en vigor l'endemà de la publicació en el Diari Oficial de la Generalitat Valenciana.

València, 17 de juliol de 1989.

El President de la Generalitat,

JOAN LERMA I BLASCO

El Conseller de Cultura, Educació i Ciència,

CEBRIÀ CISCAR I CASABAN

 

---

****[1]****Text rectificat per la **[Correcció d'errades](http://www.docv.gva.es/index.php?id=26&sig=2155/1989)** publicada en el DOCV núm. 1142 de 15.09.1989. Ref. Base de Dades 2155/1989.


Còpia Permalink ELI